Broj: 711-I-1372-P-379-17/18-07-8

Zagreb, 13. rujna 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju neanonimne prijave podnesene protiv dužnosnika Franje Lucića, zastupnika u Hrvatskom saboru,** na 22. sjednici, održanoj 13. rujna 2018.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Franje Lucića, zastupnika u Hrvatskom saboru, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije člana Nadzornog odbora trgovačkog društva Građapromet d.o.o.**
2. **Poziva se dužnosnik Franjo Lucić da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu istog Zakona, stoga je i Franjo Lucić povodom obnašanja dužnosti zastupnika u 6., 7., 8. i 9. sazivu Hrvatskoga sabora obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Stavkom 4. istoga članka propisano je da se podnositelju prijave jamči zaštita anonimnosti.

Povjerenstvo je 30. listopada 2017.g. pod brojem: 711-U-6631-P-379/17-01-5 zaprimilo novinarski upit u kojem se navodi da dužnosnik Franjo Lucić obavlja funkciju predsjednika Nadzornog odbora trgovačkog društva Građapromet d.o.o. te je povodom istog formiralo predmet broj P-379/17.

Povjerenstvo je radi stjecanja saznanja o mogućoj povredi odredbi ZSSI-a, odnosno o mogućem sukobu interesa dužnosnika Franje Lucića zatražilo od nadležnih tijela potrebne podatke i dokumentaciju.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Uvidom u povijesni izvadak iz sudskog registra Trgovačkog suda u Osijeku Povjerenstvo je utvrdilo da je pod matičnim brojem subjekta: 050015745 upisano trgovačko društvo Građapromet d.o.o. Našice, OIB: 65004769800. Franjo Lucić bio je upisan kao predsjednik Nadzornog odbora navedenog trgovačkog društva. Usporedbom OIB-a navedenog u izvješću o imovinskom stanju dužnosnika Franje Lucića i OIB-a navedenog u sudskom registru nadležnog trgovačkog suda, utvrđeno je da se radi o istoj osobi.

Na zahtjev Povjerenstva, Trgovački sud u Osijeku dostavio je dana 15. studenoga 2017.g. dokumentaciju vezanu za upis dužnosnika Franje Lucića kao predsjednika Nadzornog odbora trgovačkog društva Građapromet d.o.o. Našice. Uvidom u dostavljenu dokumentaciju utvrđeno je da je Skupština navedenog trgovačkog društva na sjednici održanoj 30. rujna 2003.g donijela Odluku o imenovanju Franje Lucića članom Nadzornog odbora istog trgovačkog društva. Uvidom u Odluku o izboru predsjednika i zamjenika predsjednika Nadzornog odbora trgovačkog društva Građapromet d.o.o. Našice od 30. rujna 2003.g. utvrđeno je da je Franjo Lucić imenovan predsjednikom Nadzornog odbora.

Dana 25. svibnja 2018.g. Trgovački sud u Osijeku dostavio je Povjerenstvu dokumentaciju koja se odnosi na promjenu predsjednika Nadzornog odbora trgovačkog društva Građapromet d.o.o. Našice, i to: ostavku dužnosnika Franje Lucića na dužnost člana Nadzornog odbora navedenog trgovačkog društva te Zapisnik s izvanredne Skupštine istog trgovačkog društva održane 15. siječnja 2018.g.

Uvidom u ostavku dužnosnika Franje Lucića utvrđeno je da je navedeni dužnosnik 4. rujna 2017.g. podnio bezuvjetnu ostavku na dužnost člana Nadzornog odbora trgovačkog društva Građapromet d.o.o. koja je istoga dana i zaprimljena u navedenom trgovačkom društvu. Zapisnikom s izvanredne Skupštine trgovačkog društva Građapromet d.o.o. održane 15. siječnja 2018.g. konstatirano je da je Franjo Lucić dana 4. rujna 2017.g. dao bezuvjetnu ostavku kao član i predsjednik Nadzornog odbora trgovačkog društva Građapromet d.o.o. Našice. Budući da u smislu članka 439. i 260.a Zakona o trgovačkim društvima predsjednik i član nadzornog odbora mogu dati ostavku na članstvo u nadzornom odboru te za isto nije potrebna odluka skupštine društva, kao i da pisana ostavka proizvodi pravni učinak od dana kad je ista dana, zapisnički je konstatirano da neće biti donesena odluka o razrješenju dužnosnika Franje Lucića kao člana i predsjednika nadzornog odbora, već se predmetna ostavka samo uzima na znanje.

Uvidom u informatički sustav Porezne uprave koji je Povjerenstvo izvršilo na temelju posebnog ovlaštenja utvrđeno je da dužnosnik Franju Lucić u razdoblju od siječnja 2014.g. do dana podnošenja ostavke nije primao naknadu kao predsjednik Nadzornog odbora predmetnog trgovačkog društva.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju na moguću povredu članka 14. stavka 1. ZSSI-a, koja proizlazi iz istovremenog obnašanja dužnosti zastupnika u Hrvatskom saboru i obavljanja funkcije predsjednika Nadzornog odbora trgovačkog društva Građapromet d.o.o. Našice i to u razdoblju od stupanja na snagu ZSSI-a do dana podnošenja ostavke na navedenu funkciju, odnosno od 10. ožujka 2011.g. do 4. rujna 2017.g.

Poziva se dužnosnik Franjo Lucić da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka i na ostale navode iz obrazloženja ove odluke te da dostavi Povjerenstvu relevantnu dokumentaciju kojom raspolaže.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Franjo Lucić, elektroničkom dostavom
2. Objava na internetskoj stranici Povjerenstva
3. Podnositelj prijave, putem e-maila
4. Pismohrana